Ego Guido comes Nivernensis et Forensis, et Mathildis uxor mea comitissa Nivernensis: omnibus notum facimus, quod in forisfactis vicecomitatus Autissiodorensis, que Dominus Ansericus de Tociaco, pro Domino Narioto fratre suo nobis escambivit, nec pro nobis, nec pro vicecomite Autissiod. nec etiam pro Vigerio Autiss., aliquid possumus capere aut habere, nisi tantum quantum debemus capere et habere in forisfactis burgensium censive Autiss., sicut plenius continetur in carta libertatis ville Autissiodorensis, quam ego Mathildis comitissa Nivernensis dictis burgensibus feci et concessi, et quam ego Guido comes confirmavi: scilicet de forisfactis sexaginta solidorum, quinque solid. et de quinque solidis duodecim denarios et infra. Et hoc eisdem burgensibus contra omnes homines, nos et heredes nostri tenemur in perpetuum garentire. Actum anno Domini millesimo ducentesimo vicesimo sexto.